Romy Schneider
Romy Schneider, oikealta nimeltään "Rosamarie Magdalena Albach-Retty", () oli saksalainen näyttelijä. Hänet muistetaan erityisesti pääroolistaan "Sissi"-elokuvasarjassa.
Romy Schneider syntyi Saksan miehittämässä Itävallassa näyttelijäperheeseen: hänen vanhempansa Wolf Albach-Retty ja Magda Schneider olivat molemmat näyttelijöitä, samoin kumpikin isoäiti Rosa Albach-Retty ja Maria Schneider. Erottuaan miehestään 1945 Magda Schneider alkoi ajaa tyttärensä näyttelijänuraa. Romy Schneider teki elokuvadebyyttinsä 1953 länsisaksalaisessa elokuvassa "Sireenien kukkiessa". Vuonna 1955 valmistui "Sissi"-trilogian avaava elokuva "Sissi", jossa teini-ikäisellä Schneiderilla oli päärooli. Voimakkaasti romantisoitu elokuvasarja perustuu löyhästi Itävallan keisarinnan Elisabetin nuoruusvuosiin. Trilogia teki Romy Schneiderista maailmankuulun tähden, ja Sissin rooli leimasi häntä koko hänen loppuelämänsä ajan. Nuoren näyttelijän äiti Magda esiintyi monessa tyttärensä varhaisessa elokuvassa, niin myös "Sissi"-sarjassa ruhtinatar Ludovikana.
Ensimmäisen ranskalaiselokuvansa "Christine" (1958) kuvauksissa Schneider rakastui vastanäyttelijäänsä, ranskalaiseen Alain Deloniin, ja he kihlautuivat 1959. Noina vuosina näyttelijä myös kotiutui Ranskaan. Vaikka kihlaus purkautui muutamaa vuotta myöhemmin, he näyttelivät yhdessä useissa elokuvissa vielä suhteen kariutumisen jälkeenkin, muun muassa eroottisessa trillerissä "Vaarallinen loma" (1969) ja Joseph Loseyn ohjaamassa "Trotskin salamurhassa" (1972).
1960-luvulla Schneider kokeili siipiään myös Hollywoodissa, jossa hänen Sissi-leimansa kuitenkin haittasi uran kehittymistä. Hän näytteli Jack Lemmonin kanssa elokuvassa "Vuoroin vieraissa" (1964) sekä Woody Allenin ja Peter O’Toolen kanssa elokuvassa "Hei, Pussycat!" (1965). Ranskassa Schneider kuitenkin menestyi ja sai muun muassa kaksi parhaan näyttelijättären César-palkintoa. 1970-luvulla Romy Schneider teki etupäässä vakavia draamarooleja, joskaan kaikkia hänen elokuvavalintojaan ei pidetä onnistuneina.
Huolimatta menestyksekkäästä näyttelijäurastaan Romy Schneider oli yksityiselämässään onneton. Hänen kaksi avioliittoaan olivat epäonnistuneita ja päättyivät eroon. Liitosta saksalaisen näyttelijän Harry Meyenin kanssa vuosina 1966–1975 syntyi poika David (1966–1981). Meyen teki itsemurhan nelisen vuotta avioeron jälkeen. Vuonna 1975 Schneider meni naimisiin henkilökohtaisen sihteerinsä Daniel Biasinin kanssa, ja heille syntyi vuonna 1977 tytär, näyttelijä Sarah Magdalena Biasini.
Sensaatiolehdistö seurasi Schneiderin elämää aktiivisesti, eikä hän välttämättä ollut saamastaan huomiosta pahoillaan. Näyttelijä muun muassa otatti 36-vuotiaana itsestään sarjan eroottisia valokuvia todistaakseen yhä olevansa kaunis. Schneider itse tiivisti huomiohakuisuutensa perusteet seuraavasti: ”En kykene mihinkään elämässä mutta mihin tahansa valkokankaalla.” Schneider kärsi alkoholismista ja lääkkeitten väärinkäytöstä, ja alkoholiongelma vain paheni hänen poikansa Davidin kuoltua onnettomuudessa 1981. Näyttelijä peilasi ongelmaansa valkokankaalla pienessä roolissa alkoholisoituneena naisena Claude Sautet’n elokuvassa "Mado" (1976). Karikkoinen yksityiselämä toi Schneiderille Saksassa lisänimen ”tuskan kuningatar” () Lisänimeen sisältyy viittaus nimitykseen ”sydänten kuningatar” (Königin des Herzens), jota Frans Joosef käyttää "Sissi"-elokuvassa: ”Teillä on jotain enemmän, teillä on kansalaisten sydämet. Olette sydänten kuningatar.”
Romy Schneider kuoli 43-vuotiaana kotonaan Pariisissa. Viralliseksi kuolinsyyksi ilmoitettiin sydänkohtaus.